
Acatistul Maicii Domnului în cinstea icoanei Sale făcătoare de minuni de la 
Mănăstirea Vărzăreşti 


„Feoama arc, omu răcirune se an. mănăsea Vimaeşri 9 


Rugăciunile începătoare 


Împărate ceresc, Mângâietorule, Duhul Adevărului, care pretutindenea eşti, şi 
toate le implineşti, Vistierul bunătăţilor şi Dătătorule de viaţă, vino şi te 





sălăşluieşte întru noi, şi ne curăţeşte pe noi de toată intinăciunea, şi mântuieşte, 
Bunule, sufletele noastre. 


Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


Preasfântă Treime, miluieşte-ne pe noi; 

Doamne, curăţeşte păcatele noastre; 

Stăpâne, iartă fărădelegile noastre; 

Sfinte, cercetează şi vindecă neputinţele noastre, pentru numele Tău. 


Doamne, miluieşte ! 
Doamne, miluieşte ! 
Doamne, miluieşte ! 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


Tatăl nostru, care eşti în ceruri, sfinţească-se numele Tău, vie împărăţia Ta, 
facă-se voia Ta precum în cer aşa şi pe pământ. Pâinea noastră cea spre fiinţă 
dă-ne-o nouă astăzi. Şi ne iartă nouă greşalele noastre, precum şi noi iertăm 
greşiţilor noştri. Şi nu ne duce pe noi în ispită, ci ne izbăveşte de cel rău. Că a Ta 
este Împărăţia şi puterea şi slava, a Tatălui şi a Fiului şi a Sfântului Duh, acum 
şi pururea şi în vecii vecilor. Amin. 


Miluieşte-ne pe noi, Doamne, miluieşte-ne pe noi, că nepricepându-ne de nici un 
răspuns, această rugăciune aducem Ție, ca unui Stăpân, noi, păcătoşii robii Tăi, 
miluieşte-ne pe noi. 


Slavă Tatălui şi Fiului şi Sfântului Duh. 


Doamne, miluieşte-ne pe noi, că întru Tine am nădăjduit; nu Te mânia pe noi 
foarte, nici pomeni fărădelegile noastre, ci caută şi acum ca un Milostiv şi ne 
izbăveşte pe noi de vrăjmaşii noştri, că Tu eşti Dumnezeul nostru şi noi Suntem 
poporul Tău, toţi lucrul mâinilor Tale şi numele Tău chemăm. 





Şi acum şi pururea şi în vecii vecilor. Amin. 


Uşa milostivirii deschide-o nouă,binecuvântată Născătoare de Dumnezeu, ca să 
nu pierim cei ce nădăjduim întru tine, ci să ne mântuim prin tine din nevoi, că tu 
eşti mântuirea neamului creştinesc. 


Cred Într-Unul Dumnezeu, Tatăl Atoțiitorul, Făcătorul cerului şi al pămân- 
tului, al tuturor celor văzute şi nevăzute. 

Și întru Unul Domn lisus Hristos, Fiul lui Dumnezeu, Unul-Născut, care din 
Tatăl S-a născut, mai înainte de toţi vecii. Lumină din Lumină, Dumnezeu 
adevărat din Dumnezeu adevărat, Născut, nu făcut, Cel de o fiinţă cu Tatăl, prin 
care toate s-au făcut. 

Care pentru noi oamenii şi pentru a noastră mântuire.S-a pogorât din ceruri Şi 
S-a întrupat de la Duhul Sfânt şi din Maria Fecioara Și S-a făcut om. 

Şi S-a răstignit pentru noi în zilele lui Pilat din Pont, Și a pătimit şi S-a îngropat. 
Şi a înviat a treia zi după Scripturi . 

Şi S-a suit la ceruri şi Şade de-a dreapta Tatălui. Şi iarăşi va să vină cu slavă, să 
judece viii şi morţii, A cărui Împărăţie nu va avea Sfârşit. 

Şi întru Duhul Sfânt, Domnul de viaţă Făcătorul, care din Tatăl purcede, 


Cela ce împreună cu Tatăl şi cu Fiul este închinat şi Slăvit, care a grăit prin 
prooroci. 

Întru-una Sfântă Sobornicească şi apostolească Biserică, 

Mărturisesc un botez întru iertarea păcatelor, 

Aştept învierea morţilor şi viaţa veacului ce va să fie. Amin ! 


Condacul 1 

O, prea curată Fecioară, ceea ce eşti plină de daruri, Maica creştinilor şi ocro- 
titoarea mănăstirii noastre, stăm acum în faţa cinstitei tale icoane. Şi tu fiind de 
față, ajută-ne cu mila ta, ca noi cu inimă curată, cu sufletul smerit, cu minte ple- 
cată şi dragoste adevărată să-ți cântăm ţie cu credinţă: Bucură-te, prea milostivă 
Maică, nădejdea şi ocrotitoarea mănăstirii noastre! 


Icosul 1 

Născătoare de Dumnezeu Fecioară, Împărăteasa cerului şi a pământului, podoaba 
bisericii şi nădejdea neamului omenesc, lăudat este numele tău între toate nea- 
murile, precum ai binevestit tu singură după zămislirea dumnezeiască. Pe acestea 
descoperindu-ni-le Dumnezeu, din mila Lui, încercăm şi noi cu buze întinate să 
strigăm: 

Bucură-te, ceea ce stai la tronul Dumnezeirii; 





Bucură-te, Împărăteasa heruvimilor şi a serafimilor; 

Bucură-te, îți spun toate puterile cereşti şi toți sfinţii; 

Bucură-te, îți cântă ţie toţi ierarhii, cuvioşii şi mucenicii; 

Bucură-te, că ei se minunează de dragostea ta cea către noi; 

Bucură-te, mireasmă cerească de care nu ne putem sătura; 

Bucură-te, desfătarea bisericii cereşti; 

Bucură-te, ocrotitoarea şi ajutătoarea bisericii pământeşti; 

Bucură-te, că înaintea ta se pleacă tot genunchiul ceresc şi pământesc; 
Bucură-te, prea milostivă Maică, nădejdea şi ocrotitoarea mănăstirii noastre! 


Condacul 2 

Cerească Împărăteasă, primeşte de la noi această umilită cântare şi pleacă urechea 
ta către rugăciunile noastre. Căci la tine alergăm în scârbele şi întristările noastre, 
vărsând lacrimi şi ne rugăm: linişteşte sufletele noastre cele zbuciumate ca să pu- 
tem cânta lui Dumnezeu: Aliluia! 


Icosul 2 

Din înălțimile cereşti arhanghelii şi toate puterile cereşti, stând înaintea ta, îţi strigă 
ție: Bucură-te, ceea ce eşti plină de har, şi împreună cu ei te slavosloveşte toată 
făptura, zicând: 


Bucură-te, mirarea cea mare a îngerilor; 

Bucură-te, propovăduirea proorocilor; 

Bucură-te, podoaba cea aleasă a arhanghelilor; 

Bucură-te, întărirea cea tare a călugărilor; 

Bucură-te, lauda cea proslăvită a apostolilor; 

Bucură-te, povăţuitoarea cea tare a călugărilor; 

Bucură-te, înfrânarea pustnicilor; 

Bucură-te, curăţenia şi slava fecioarelor; 

Bucură-te, celor întristaţi de-a pururea mângâiere; 

Bucură-te, prea milostivă Maică, nădejdea şi ocrotitoarea mănăstirii noastre! 


Condacul 3 

O, prea cinstită Fecioară, Maica lui Hristos Dumnezeu, priveşte şi spre noi, nevred- 
nicii şi păcătoşii şi neprivind la fărădelegile noastre, trimite-ne ajutor şi mângâiere 
în necazurile şi suferinţele noastre. Caută spre necunoştinţele şi neputinţele noastre 
şi ne luminează inimile ca să cunoaştem şi să facem voia Fiului tău şi Dumnezeului 
nostru şi cu bucurie să-i cântăm: Aliluia! 


Icosul 3 





Văzând marea ta iubire de oameni şi fiind noi nevrednici pentru a-ţi mulţumi, te 
rugăm să primeşti măcar această cântare: 

Bucură-te, ceea ce eşti slăvită de cetele îngereşti; 

Bucură-te, că te veseleşti împreună cu toate puterile cereşti; 

Bucură-te, că toţi în cer şi pe pământ te prea măresc; 

Bucură-te, că din adâncul inimilor te cinstesc; 

Bucură-te, ceea ce eşti floare bine mirositoare; 

Bucură-te, ceea ce eşti piatră fără de preţ; 

Bucură-te, că toţi îţi strigăm cu bucurie; 

Bucură-te, că noi nu încetăm a-ţi cânta ţie; 

Bucură-te, că ochii tăi cei senini, pururea sunt plini de lacrimi pentru păcatele noa- 
stre; 

Bucură-te, prea milostivă Maică, nădejdea şi ocrotitoarea mănăstirii noastre! 


Condacul 4 

Plini fund de rănile păcatelor noastre şi neputând a răbda durerea lor, cerem de la 
tine ajutor, zicând: Stăpână, tămăduieşte sufletele noastre cele putrezite de mulţi- 
mea păcatelor, pentru a cânta lui Dumnezeu cu pace şi dragoste: Aliluia! 


Icosul 4 

Porumbiţa cea prea bună, lină şi fără de răutate, Stăpâna tuturor făpturilor, ce cu- 
nuni am putea pune pe capul tău plecat în faţa lui Dumnezeu când te rogi pentru 
păcatele noastre? Cu ce-am putea să te mulțumim, afară de rodul buzelor noastre? 
Dar vedem că şi ele nu sunt curate pentru a-ţi mulţumi. Şi, pentru ca să nu ne aflăm 
nemulțumitori, iartă-ne, Maică, aşa cum ştii tu şi primeşte de la noi acestea: 
Bucură-te, cea neobosită de a cere milă pentru oameni; 

Bucură-te, că îndepărtezi mânia lui Dumnezeu ce vine asupra noastră; 

Bucură-te, ceea ce aperi mereu de vrăjmaşii cei văzuţi şi nevăzuţi; 

Bucură-te, că cererile tale sunt ascultate de Dumnezeu; 

Bucură-te, că ceri îndurarea Fiului tău şi Dumnezeului nostru pentru noi ticăloşii; 
Bucură-te, picătură ce risipeşti mânia lui Dumnezeu; 

Bucură-te, grabnică ajutătoare a noastră; 

Bucură-te, că te milostiveşti spre neputinţele noastre; 

Bucură-te, scăparea noastră de toate necazurile; 

Bucură-te, ceea ce cu multă răbdare ne aştepţi, când noi ne depărtăm de tine; 
Bucură-te, că ne este de ajuns doar o privire a ochilor tăi senini de pe sfânta ta 
icoană ca să ne liniştim; 

Bucură-te, prea milostivă Maică, nădejdea şi ocrotitoarea mănăstirii noastre! 


Condacul 5 





Te-ai arătat şi nouă, Stăpână, cu adevărat făcătoare de minuni, căci icoana ta, pe 
când se afla la mănăstirea Rudi, nimerind în foc a rămas nevătămată. Aşadar te-ai 
făcut şi nouă cunoscută, binecuvântându-ne pe noi şi sfânta mănăstire prin această 
icoană a ta, pentru care ne grăbim şi noi a-ţi aduce ţie laude, iar lui Dumnezeu: 
Aliluia! 


Icosul 5 

A sosit şi ziua cea de mare bucurie când tu, Preacurată, ai binevoit de a veni şi în 
mănăstirea noastră prin această icoană a ta, aducând tuturor maicilor şi surorilor 
bucurie mare şi ajutor. Căci ele des se adunau ca şi astăzi, aducând înaintea cin- 
stitei icoanei tale bucurii şi mulţumiri, lacrimi şi dureri. Însă noi cu bărbăţie spar- 
gem zidul neputinței noastre, glăsuind: 

Bucură-te, făcătoare de minuni; 

Bucură-te, că stăpâneşti şi asupra focului; 

Bucură-te, că ne întăreşti pe noi în credinţă şi răbdare; 

Bucură-te, cu mulţumire îţi zicem ţie, pentru că te-ai întors în mănăstirea noastră; 
Bucură-te, că primeşti lacrimile noastre; 

Bucură-te, că suferi împreună cu noi; 

Bucură-te, că te bucuri împreună cu noi; 

Bucură-te, că cu multă răbdare ne aştepţi cînd noi ne depărtăm de tine; 


Bucură-te, că ne este de ajuns doar o privire a ochilor tăi luminaţi de pe sfânta ta 
icoană, ca să ne liniştim; 
Bucură-te, prea milostivă Maică, nădejdea şi ocrotitoarea mănăstirii noastre! 


Condacul 6 

Venind în Mănăstirea noastră ai adus pace şi linişte, căci tu ne eşti scut de nădejde 
şi mântuire tuturor. Acestea au fost atâta timp, cât tu Stăpână, te-ai aflat la noi. 
Căci au venit şi timpuri grele şi pline de mâhnire, când mănăstirea fu închisă, iar 
Sfânta ta icoană a început a pribegi. Acele cumplite vremuri au sfâşiat inimile mai- 
cilor şi surorilor din mănăstirea noastră şi atunci ele strigau către tine, cerând ajutor 
şi lui Dumnezeu cântând: Aliluia! 


Icosul 6 

În timpuri de prigoană, când s-a închis mănăstirea, iar sfintele icoane erau distruse 
şi prefăcute în cenuşă, tu Maică milostivă, ai dat curaj şi bărbăţie la maici şi la 
surori pentru a salva această sfântă a ta icoană, în faţa căreia noi stăm acum şi-ţi 
cântăm: 

Bucură-te, că nu ne-ai părăsit în timpurile cele grele; 

Bucură-te, că ne dai la toţi bărbăţie şi curaj atunci când avem nevoie; 

Bucură-te, că prin acestea ne arăţi a ta dragoste către noi; 





Bucură-te, că în toată vremea ne spui: Eu sunt cu voi; 

Bucură-te, că nu ne laşi pe noi să fim munciţi de diavoli; 

Bucură-te, luminătoarea minţii noastre împânzite de întristare; 

Bucură-te, sprijinitoare şi toiag; 

Bucură-te, şi iarăşi zicem: Bucură-te, căci cu tine biruim; 

Bucură-te, Maică, celeia ce îţi aducem mulţumiri noi robii tăi; 

Bucură-te, prea milostivă Maică, nădejdea şi ocrotitoarea mănăstirii noastre! 


Condacul 7 

Ai arătat şi alte semne, Stăpână prea curată, căci iată de-a lungul anilor, venit-au 
asupra noastră, pentru ticăloşia tuturor vremuri secetoase. Şi atunci din nou au aler- 
gat la tine maicile şi surorile, plângând: „Stăpâna Maica noastră, ai milă de prunci 
şi de bătrâni." Şi aşa rugându-se, o minune! Deschisu-s-a cerul şi mană a plouat, 
pământul răcorind şi iarăşi odrăsliră câmpiile şi luncile. Şi oamenii văzând, ţi-au 
mulțumit ție, Maica noastră scumpă, cântând lui Dumnezeu cu bucurie: Aliluia! 


Icosul 7 

Din multele tale minuni sunt şi unele ca acestea, că atunci când Dumnezeu pe- 
depsea pământul cu multă ploaie, tu luând aminte la rugăciunea maicilor îndurerate 
ce o înălțau în faţa sfintei tale icoane, îmblânzeai inima Fiului tău şi Dumnezeului 
nostru şi ploile încetau. Aşijderea ne-ai arătat puterea ta prin această icoană, când 
pe vremea unui cutremur de pământ s-au aprins singure candelele ce erau în faţa ei. 
Acestea vorbesc despre prezenţa Maicii Domnului prin această icoană în mănă- 
stirea noastră, pentru care şi noi cu bucurie îi cântăm ei: 

Bucură-te, că ţie ţi se supun fulgerele şi ploile; 

Bucură-te, că cerul se închide şi se deschide la rugăciunea ta; 

Bucură-te, că prin aceasta ne înveţi să vedem că avem păcate, pentru care trebuie 
să suferim şi să ne rugăm; 

Bucură-te, că nu ne laşi în încercările noastre ca să ne înghită focul deznădejdii; 
Bucură-te, că prin minunile făcute de tine ne arăţi puterea ta; 

Bucură-te, că ne înveţi să strigăm mai des la tine; 

Bucură-te, că unde stau doi sau trei la rugăciune eşti şi tu; 

Bucură-te, că tu eşti grabnică ajutătoare celor ce se roagă ţie cu credinţă; 

Bucură-te, îți strigăm ţie pentru toate minunile tale; 

Bucură-te, prea milostivă Maică, nădejdea şi ocrotitoarea mănăstirii noastre! 


Condacul 8 

Îndrăznind oamenii să ia în ascuns icoana ta din mănăstire, tu, Stăpână, ai arătat şi 
aici minuni, lăsându-i să pătimească mult. În urma suferințelor s-au trezit din 
somnul necunoştinţei şi smerindu-le îndrăzneala, i-ai făcut să cunoască puterea ta, 





pentru care au hotărât să înapoieze icoana ta în al tău lăcaş şi împreună cu toţi să te 
slăvească, cântând lui Dumnezeu: Aliluia! 


Icosul 8 

Ce bucurie se naşte-n sufletele noastre, căci din nou ne-a venit mama acasă. Şi 
maicile plângând, după atâta amar de vreme o întâmpină cu lacrimi în ochi la poa- 
rta mănăstirii, glăsuind: 

Bucură-te, Maica noastră că iarăşi ai venit la noi; 

Bucură-te, bucuria noastră fără de margini; 

Bucură-te, tămăduirea rănii adânci sufleteşti, ce a sângerat de-a lungul vremii; 
Bucură-te, căci ochii maicilor nu văd de lacrima iubirii tale; 

Bucură-te, alinarea durerilor şi a zbuciumului nostru; 

Bucură-te, bucurie ce nu se poate descrie în cuvinte; 

Bucură-te, că iarăşi te vedem aceeaşi; 

Bucură-te, că tu priveşti cu aceiaşi ochi la noi; 

Bucură-te, prea milostivă Maică, nădejdea şi ocrotitoarea mănăstirii noastre! 


Condacul 9 
Ard nestins candelele la icoana ta, de când te-ai întors la mănăstire, Stăpâna noa- 
stră. Tu iarăşi eşti cu noi, pentru că nici nu ne-ai părăsit. Ce bine ne este nouă 


împreună cu Maica noastră cea cerească şi pentru aceasta cântare îi aducem Zidito- 
rului, zicând: Aliluia! 


Icosul 9 

Această grea încercare pe care am simţit-o în ale noastre inimi s-a petrecut sub 
ochiul cel Atotvăzător şi Bunul Dumnezeu nimic n-a şters din Cartea vieţii. Fiind, 
deci, luminaţi la minte, noi cu toţii îți aducem laude în semn de recunoştinţă, glă- 
suind: 

Bucură-te, că scârba despărțirii noastre s-a prefăcut în bucurie; 

Bucură-te, că tu ne-ai învăţat prin ea a fi mai curajoşi; 

Bucură-te, că ai tămăduit ale noastre răni; 

Bucură-te, că ai pus pe ele alifie de alinare; 

Bucură-te, altar de jertfă din nou deschis; 

Bucură-te, candelă ce ai strălucit în întuneric; 

Bucură-te, inimă deschisă către Dumnezeu; 

Bucură-te, pagină din cartea vieţii ce eşti acum scrisă cu slove de argint; 

Bucură-te, îţi zicem toţi cei ce astăzi stăm aici; 

Bucură-te, prea milostivă Maică, nădejdea şi ocrotitoarea mănăstirii noastre! 


Condacul 10 





Văzându-te pe tine venită acasă, noi toţi îţi aducem, Stăpână, cântări şi mulţumire 
pentru binefacerile şi ajutorul tău şi te rugăm să nu ne mai părăseşti până în sfârşit 
şi să ne dai darul pocăinţei nouă celor ce cu nădejde îi cântăm lui Dumnezeu: Ali- 
luia! 


Icosul 10 

Noi, nevrednicii suntem cu totul plini de păcate, lăsându-ne cu totul pradă grijilor 
lumeşti şi neângrijindu-ne de suflet. Dar privind la sfânta ta icoană, Stăpână şi 
văzând ajutorul ce se dă la mulţimea de oameni ce vin aici, să ne pornim din nou 
pe calea pocăinţei şi cu bucurie în inimă să cântăm acestea: 

Bucură-te, comoara curăţeniei,; 

Bucură-te, grabnică ajutătoare a credincioşilor; 

Bucură-te, mângâierea maicilor şi a surorilor mănăstirii noastre; 

Bucură-te, ajutătoare în ispitele noastre; 

Bucură-te, împăcarea celor învrăjbiţi; 

Bucură-te, că prin tine căpătăm linişte în suflet; 

Bucură-te, că ne înveţi să iertăm pe cei ce ne scârbesc pe noi; 

Bucură-te, mustrătoarea noastră atunci când greşim; 

Bucură-te, ceea ce ne povăţuieşti pe calea mântuirii; 

Bucură-te, prea milostivă Maică, nădejdea şi ocrotitoarea mănăstirii noastre! 


Condacul 11 

Văzând, Preasfântă Stăpână întristarea inimilor noastre, chinurile sufleteşti şi tru- 
peşti, pocăinţa nemincinoasă a celor ce sunt supuşi patimilor, ai binevoit ca să te 
întorci la locul tău de mai înainte prin venirea icoanei tale prea minunate, pentru ca 
toţi ce cad la ea cu credinţă şi cu inimă smerită să dobândească vindecarea de boli 
sufleteşti şi trupeşti şi să strige lui Dumnezeu: Aliluia! 


Icosul 11 

Având către neamul omenesc dragoste de mamă, le dai ajutor, Stăpână tuturor ce- 
lor ce aleargă cu credinţă şi cu nădejde la sfânta ta icoană, şi îți aduc aceste laude: 
Bucură-te, că prin tine se pogoară peste noi mila lui Dumnezeu; 

Bucură-te, ceea ce mijloceşti la Dumnezeu pentru noi, păcătoşii, în faţa tronului 
dumnezeiesc; 

Bucură-te, baie ce speli sufletele noastre de fărădelegi; 

Bucură-te, cheie ce dai veşnică mântuire celor ce se nevoiesc în viaţa călugărească; 
Bucură-te, că în orice vreme secetoasă cerem ajutorul tău şi-l dobândim; 

Bucură-te, slobozirea celor din primejdii; 

Bucură-te, că prin rugăciunile tale sufletele noastre se ridică la Dumnezeu; 
Bucură-te, ceea ce ne-ai lăsat a ta icoană care ne îndrumează spre mântuire; 





Bucură-te, nădejdea mănăstirii noastre; 
Bucură-te, prea milostivă Maică, nădejdea şi ocrotitoarea mănăstirii noastre! 


Condacul 12 
Te lăudăm toţi, Stăpână şi slăvim numele tău în toate zilele, dar mai ales în ziua 
praznicului tău, căci mult ne-ai mângâiat pe toţi. Pentru această mare facere de bi- 
ne nu uităm şi noi a-ţi aduce nevrednicile noastre mulțumiri, cântând lui Dumne- 
zeu: Aliluia! 


Icosul 12 

Fiind cuprinşi de viforul patimilor cu inimă înfrântă şi cu umilință cădem la sfânta 
ta icoană făcătoare de minuni, de unde primind cele de folos, cu mulţumire îţi cân- 
tăm ţie: 

Bucură-te, ceea ce ne-ai adus mare bucurie; 

Bucură-te, vrednică de lauda cerească; 

Bucură-te, bucuria călugărilor şi a călugăriţelor; 

Bucură-te, tămăduitoarea tuturor bolilor; 

Bucură-te, întărirea noastră în credinţă; 

Bucură-te, că ne înveţi să avem nădejde neîndoită; 

Bucură-te, că ne îndestulezi cu toate bunătăţile; 

Bucură-te, descoperitoarea tuturor tainelor; 

Bucură-te, mijlocitoarea tuturor; 

Bucură-te, prea milostivă Maică, nădejdea şi ocrotitoarea mănăstirii noastre! 


Condacul 13 (de 3 on) 

O, Preasfântă Fecioară Marie, Împărăteasa cerului şi a pământului, care te-ai năs- 
cut din Sfinţi tăi părinţi loachim şi Ana, nu avem cununi de aur cu care am putea 
încununa cinstitul tău cap şi nu putem să înălțăm atâtea biserici şi altare după vred- 
nicia care o ai. Sufletul nostru să fie biserică, iar inima - altarul, unde va arde 
tămâia rugăciunilor noastre şi îți vom cânta cu toţii: Aliluia! 


Apoi iarăşi se zice: 


Icosul 1 

Născătoare de Dumnezeu Fecioară, Împărăteasa cerului şi a pământului, podoaba 
bisericii şi nădejdea neamului omenesc, lăudat este numele tău între toate nea- 
murile, precum ai binevestit tu singură după zămislirea dumnezeiască. Pe acestea 
descoperindu-ni-le Dumnezeu, din mila Lui, încercăm şi noi cu buze întinate să 
strigăm: 

Bucură-te, ceea ce stai la tronul Dumnezeirii; 





Bucură-te, Împărăteasa heruvimilor şi a serafimilor; 

Bucură-te, îți spun toate puterile cereşti şi toţi sfinţii; 

Bucură-te, îți cântă ţie toţi ierarhii, cuvioşii şi mucenicii; 

Bucură-te, că ei se minunează de dragostea ta cea către noi; 

Bucură-te, mireasmă cerească de care nu ne putem sătura; 

Bucură-te, desfătarea bisericii cereşti; 

Bucură-te, ocrotitoarea şi ajutătoarea bisericii pământeşti; 

Bucură-te, că înaintea ta se pleacă tot genunchiul ceresc şi pământesc; 
Bucură-te, prea milostivă Maică, nădejdea şi ocrotitoarea mănăstirii noastre! 


Condacul 1 

O, prea curată Fecioară, ceea ce eşti plină de daruri, Maica creştinilor şi ocro- 
titoarea mănăstirii noastre, stăm acum în faţa cinstitei tale icoane. Şi tu fiind de 
față, ajută-ne cu mila ta, ca noi cu inimă curată, cu sufletul smerit, cu minte ple- 
cată şi dragoste adevărată să-ți cântăm ţie cu credință: Bucură-te, prea milostivă 
Maică, nădejdea şi ocrotitoarea mănăstirii noastre! 


Rugăciune 


O, prea binecuvântată, prea curată Doamnă Stăpână Născătoare de Dumnezeu Fe- 
cioară, primeşte aceste rugăciuni pe care cu lacrimi le aducem ţie noi, nevrednicii 
robii tăi, alergând cu umilinţă la chipul tău cel feciorelnic, că tu însăţi fiind de faţă 
şi auzind rugăciunile noastre ne împlineşti cererile, fiecăruia după credinţa lui. 


Tu uşurezi necazurile celor scârbiţi, neputincioşilor le dai sănătate, pe cei slabi şi 
bolnavi îi vindeci, pe cei demonizaţi îi izbăveşti de puterea duhurilor necurate, pe 





cei asupriţi îi izbăveşti de asuprire, pe cei împilaţi îi mântuieşti, pe păcătoşii care se 
pocăiesc îi ierți, pe cei leproşi îi curăţeşti, pe prunci îi miluieşti, pe cei închişi în 
legături şi în temnițe îi slobozeşti şi toate patimile le vindeci! Ție Stăpână, Prea- 
sfântă Doamnă Născătoare de Dumnezeu, toate îți sunt cu putinţă, prin mijlocirea 
ta către Fiul tău. 


O, prea bună Maică, Preasfântă Fecioară Maria nu înceta a te ruga pentru toți 
arhiereii şi preoţii ţării noastre, pentru părinţi, copii, pentru toate rudeniile noastre, 
pentru cei vii şi răposaţi. 


Roagă-te, Stăpână şi pentru întreaga noastră ţară, conducătorii ei şi pentru noi, 
nevrednicii robii tăi, care te slăvim, te cinstim şi ne închinăm prea curatului tău 
chip, având nădejde şi credinţă neândoielnică în tine, ceea ce eşti pururea Fecioară, 
prea slăvită şi prea lăudată, acum şi pururea şi în vecii vecilor. Amin. 





Din istoria icoanei făcătoare de minuni a Maicii Domnului de la mănăstirea 
Vărzăreşti 


Icoana Maicii Domnului a fost adusă la mănăstirea Vărzăreşti, care poartă hramul 
„Naşterea Maicii Domnului”, la începutul veacului trecut, adică după anul 1900, 
cum se presupune, de la mănăstirea Rudi. 


Maica Eleonora, care a venit la mănăstire în anul 1922, afirmă că icoana era de 
acum la Vărzăreşti. 


Cândva această icoană a trecut printr-un incendiu, dar n-a ars. Prin anul 1901, după 
cum mărturiseşte inscripţia de pe îmbrăcămintea de metal, icoana a fost repa-rată şi 
reînnoită. 


Până în anul 1959 icoana Maicii Domnului s-a aflat în bisericile mănăstirii Văr- 
zăreşti: vara - în biserica de vară cu hramul „Sfântul mare mucenic Dumitru”, iar 
iarna - în biserica de iarnă cu hramul „Naşterea Maicii Domnului”, mângâind şi 
ajutând cu puterea Sa cerească de Mamă pe măicuţele şi surorile ce Îi slujeau. 


Odată cu închiderea mănăstirii (anul 1959) se încep şi peregrinările icoanei. 


In ziua în care au sosit camioane să încarce icoanele mănăstirii pentru a fi tran- 
sportate la Căpriana, două surori mai tari de fire (sora Alexandra şi sora Elisaveta) 





şi-au adunat tot curajul şi au intrat în biserică prin altar, fără a fi observate de 
nimeni. Au luat icoana Maicii Domnului şi au dus-o în chilia surorii Elisaveta, care 
se afla în apropierea bisericii. Peste puţin timp sora Elisaveta a trecut cu traiul în 
sat, iar icoana a fost luată de sora Alexandra în chilia sa. 


Maicile şi surorile mai bătrâne spun că în tot acest timp Maica Domnului era cu ele 
- se adunau toate în chilia surorii Alexandra şi se rugau Preacuratei. De era secetă, 
în ziua în care se făceau rugăciuni pentru ploaie în acea chilie, până seara ploua 
numaidecât. lar când ploaia ţinea prea mult timp, ele făceau rugăciuni pentru 
contenirea ei, şi ploaia contenea. 


Într-o noapte a anului 1977, în timpul cutremurului de pământ, maicile şi surorile 
au alergat la icoana Maicii Domnului şi mare le-a fost mirarea, când au văzut 
candelele din faţa icoanei aprinse (fără ca cineva dintre ele să se apropie să le 
aprindă) - candelele s-au aprins de la sine. 


Peregrinările icoanei Maicii Domnului nu se termină aici. 


Sora Alexandra avea nişte rude, printre care şi un preot, părintele Dumitru. Ea s-a 
înţeles cu ei să le dea icoana Maicii Domnului, chipurile pentru o păstrare mai 
sigură. Aflând de această înţelegere, maicile şi surorile s-au împotrivit şi au hotărât 
chiar să privegheze chilia surorii Alexandra. 


Văzând că nu pot scoate icoana ziua, au venit după icoană în timpul nopţii şi, aco- 
perind-o cu o pânză, au dus-o la maşina care îi aştepta mai la deal de mănăstire, 
lângă cimitir. Pe drum maşina a nimerit într-un accident, în urma căruia părintele a 
rămas cu un picior fracturat. 


După transmiterea icoanei, sora Alexandra n-a mai primit pe nimeni în chilia sa, 
pentru a ascunde fapta săvârşită. Însă ea n-a reuşit să ascundă aceasta de inimile 
simţitoare, care locuiau prin apropiere. Toate maicile şi surorile au început să o 
mustre pentru că a îndrăznit să dea comoara mănăstirii pe mâini străine. 


Sora Alexandra şi-a dat seama de greşeala făcută şi, mustrând-o conştiinţa, a rugat 
rudele la care se afla icoana să o aducă înapoi. Ele au refuzat, iar în acest timp sora 
Alexandra s-a îmbolnăvit şi a murit. 


Părea că nu mai era nici o nădejde de a reântoarce icoana Maicii Domnului. Dar 
Maica Domnului a binevoit să miluiască inimile maicilor şi surorilor, astfel icoana 
a revenit la mănăstire. Şi acest lucru s-a înfăptuit într-un mod minunat. 





În 1994 mănăstirea a fost redeschisă. Puțin câte puţin începuse să se adune obştea 
mănăstirească. Surorile nou-venite, aflând de la surorile mai bătrâne că mănăstirea 
a avut o icoană a Maicii Domnului, care pentru dânsele era de mare preţ, dar de- 
spre care aproape că nu ştiau nimic, au început să o caute prin diferite metode. 
Zadarnică le-a fost, însă, căutarea. Nimeni nu le-a putut da vreo informaţie con- 
cretă despre locul unde se afla icoana. 


Și iată că într-o zi a telefonat la mănăstire o rudă de-a surorii Alexandra, anunțând 
că peste câteva zile va aduce o icoană a Maicii Domnului. Nimeni nici nu bănuia 
că anume aceasta este icoana pe care o căutau toţi de atâta timp. 


La 1l mai 1997 icoana a fost adusă la mănăstirea Vărzăreşti de rudele părintelui 
Dumitru. 


Evenimentele petrecute înainte de a fi readusă icoana la mănăstire dau clar de 
înţeles că Maica Domnului i-a impus pe oamenii ce ţineau icoana fără nici un drept 
sub stăpânirea lor să o aducă înapoi la mănăstire. Cu puţin timp înainte părintele 
Dumitru, la care se afla icoana, nimerise într-un accident rutier, de data aceasta 
pierzându-și viaţa. 


Numai după această moarte tragică rudele sale au înţeles, fiind mustrate de con- 
ştiinţă şi de Maica Domnului, că icoana Maicii Domnului trebuie întoarsă la locul 
unde pe bună dreptate să fie păstrată. 


În săptămâna în care a fost adusă icoana la mănăstire, timp de trei zile (luni, mier- 
curi şi vineri), o călugăriță bătrână a văzut deasupra turnului bisericii o rază puter- 
nică de lumină care venea dinspre răsărit, din direcția din care a şi fost adusă 
icoana Maicii Domnului. 


Câţiva ani mai târziu, într-o noapte, o soră din mănăstire a văzut prin fereastra din 
chilia unde cândva a fost păstrată icoana o luminiţă de candelă. Şi ce este minunat, 
această luminiţă se vedea ca prin crăpătura de la obloanele unei ferestre, anume aşa 
cum se vedea pe timpurile când icoana se afla în acea chilie, deşi ferestrele demult 
erau fără obloane. 


Egumenul Serafim, duhovnicul mănăstirii, povesteşte: „De când s-a întors icoana 
Maicii Domnului la mănăstire toate lucrurile merg cu mult mai bine. S-a îmbu- 
nătățit considerabil viaţa duhovnicească a obştii, a sporit şi ritmul reconstrucției, 
mai bine zis, al construcției mănăstirii distruse.” 





SR o e 


Dintre alte minuni săvârşite cu ajutorul Maicii Domnului, una s-a întâmplat chiar 
cu egumenul Serafim. 


La 27 aprilie 1998, de Paştele Blajinilor, părintele Serafim urma să plece cu maşina 
la cimitirul din Vărzăreşti pentru a sluji cu părintele Serghie, parohul bisericii din 
Vărzăreşti. Când cobora dealul, părintele Serafim, care era la volan, a observat că 
frâna maşinii nu funcționează. Viteza creştea şi părintele a îndreptat maşina într-un 
copac, reuşind să mai spună doar: „Maica Domnului, nu mă pierde!” Maşina s-a 
lovit de copac cu roata din stânga şi s-a răsturnat, iar roata a intrat în salonul 
maşinii sub volan. Părintele Serafim a rămas viu, fără nici o zgârietură. 


După ce l-au scos din maşină, părintele a slujit toată ziua, după cum îşi plănuise, 
mulțumind Maicii Domnului pentru toate. 


SR 5 e 


O tânără de 16 ani din satul Hârtop (Cimişlia), care avea o soră la mănăstirea din 
Vărzăreşti, povestea că ea s-a reţinut într-o seară la biserica din satul natal, unde au 
fost mai multe cununii. Mergând spre casă, au oprit-o trei tineri. Ea a pus mâinile 
la piept şi se ruga: „Maica Domnului, scapă-mă, căci eu nu pot fugi de ei.” Rugân- 
du-se aşa, s-a pomenit în curtea părinților ei, în preajmă nefiind nimeni. 


Ro 2 


O femeie din sectorul Nisporeni, judeţul Ungheni, a venit la mănăstirea din Vărză- 
reşti. După Sfânta Liturghie plângea, povestindu-i părintelui Serafim cum o ame- 
ninţă bărbatul ei cu moartea. Părintele a trimis-o la icoana Maicii Domnului să se 
roage, spunându-i că numai Maica Domnului poate să o păzească. 


Nu se ştie cât s-a rugat ea, dar peste câteva zile a venit din nou la mănăstire şi cu 
lacrimi în ochi a povestit că în acea zi, în care se rugase la icoana Maicii 
Domnului, cum a ajuns acasă bărbatul ei a luat toporul şi, intrând în bucătărie, a 
vrut să o lovească. Femeia a reuşit să strige: „Maica Domnului, apără-mă!” Băr- 
batul a scăpat toporul din mână şi a întrebat mirat: „Ce-am vrut să fac?” 


SR 5 e 


Preoteasa Profira din satul Grătieşti, mun. Chişinău, suferea de o boală cronică: 
bursită calcaroasă la umărul drept. Medicii insistau să o opereze, însă ea a refuzat. 


În anul 1999, în Postul mare, a venit la mănăstirea din Vărzăreşti la rugăciunea 
Sfântului Maslu. Acolo a luat parte la Sfânta Liturghie, la rugăciunile Sfântului 





Maslu şi la rugăciunile Sfântului Vasile cel mare. În acelaşi timp se ruga lui 
Dumnezeu cu cuvintele: „Vindecă-mă, Doamne, că neputincioasă sunt”, implorând 
tămăduirea mâinii la care avea dureri foarte mari, încât nici nu putea să-şi facă 
semnul Sfintei Cruci. 


După rugăciune a luat ulei sfinţit la Sfântul Maslu, amestecat cu ulei de la candela 
icoanei Maicii Domnului. Acasă, după rugăciunile de dimineaţă, se ungea la umăr 
cu acel ulei sfinţit, rugându-se în continuare la Maica Domnului. 


In Postul Adormirii Maicii Domnului a revenit din nou la mănăstirea din Văr- 
zăreşti la aceleaşi rugăciuni. Întorcându-se acasă, a continuat să se roage şi să se 
ungă cu ulei sfințit. 


La 27 decembrie 1999, sculându-se dimineaţa, şi-a dat seama că durerea a dispărut, 
iar mai târziu s-a convins că boala s-a tămăduit complet. După aceasta s-a mai uns 
câteva zile, dar continuă să spună rugăciunea zilnic, mulţumind lui Dumnezeu şi 
Maicii Domnului pentru mila dăruită ei. 


Mulţi credincioşi vin la mănăstire şi mulţumesc Maicii Domnului pentru ajutorul şi 
pacea din familiile lor. 





Icoana făcătoare de minuni a Maicii Domnului de la mănăstirea Vărzăreşti — 
Istoria icoanei 





Dacă paşii te vor purta vreodată, iubite pelerin, pe potecile frământate cu dragoste, 
credinţă şi suferinţă ce duc spre Mănăstirea Vărzăreşti, nu-i opri. Lasă-i să te con- 
ducă acolo, la Maica Domnului, unde vei putea sta de vorbă într-o chilie modestă 
cu unul dintre acei oameni ai jertfei, fără renume şi fără aureole. 


Vei vedea în ochii lui smeriţi şi pururi plecați spre pământ cerul şi vei simţi cum 
din inima sa se înalță un imn de slavă către Dumnezeu. Vei fi atunci învăluit într-o 
lumină nematerialnică, într-o împăcare şi o bucurie, care fără cuvinte îţi vor da răs- 
puns la cele mai grele întrebări ale existenţei. Abia atunci vei înţelege că sfinţenia 
există şi este atât de aproape de noi, încât nu o putem vedea, pentru că este ascunsă 
în umbra smerenici, într-un colţ al mănăstirii. 


Din puţinele informaţii care se deţin se ştie că icoana Maicii Domnului a fost adusă 
(se presupune) de la Mănăstirea Rudi la răscrucea veacurilor XIX şi XX. 


Monahia Eleonora, care a venit în mănăstire în anul 1922, afirma că la intrarea sa 
în mănăstire icoana se afla aici. Inscripţia de pe îmbrăcămintea de metal a icoanei 
mărturiseşte că această icoană a fost reparată şi re-înnoită în anul 1901. 


O eventuală legătură a Mănăstirii Rudi cu Mănăstirea Vărzăreşti, ce ar face posi- 
bilă explicaţia acestei presupuneri, ţine de anul 1828, când Schitul Rudi devine 
schit de femei şi sunt aduse călugărițele din Sărătura în număr de 25. După fami- 
liarizarea lor cu noul locaş, opt dintre acestea preferă să se transfere la Mănăstirea 
Vărzăreşti. 


În anul 1847, la 3 ianuarie, prin dispoziţia consistoriului duhovnicesc, sunt tran- 
sferate de la Schitul Rudi la Mănăstirea Vărzăreşti monahiile Magdalena şi 
Evdochia, care aveau sub 70 ani şi aveau o trăire înaltă. Aşadar, putem admite că 
între cele două schituri existau careva legături, mai ales prin eventuale corespon- 
denţe între maicile care au fost despărțite. 


Cândva această icoană a trecut printr-un incendiu, dar n-a ars, fapt care a fost 
receptat ca o minune şi datorită căruia icoanei i se atribuie denumirea de făcătoare 
de minuni, dovedindu-se în timp că nu era o simplă icoană, ci ceva deosebit. 


Despre un eventual incendiu la Mănăstirea Vărzăreşti nu este menţionat nicăieri, 
ceea ce ne motivează să credem că icoana a ars în altă mănăstire, după care a fost 
adusă la Mănăstirea Vărzăreşti. 


În Procesul verbal din 1 martie 1943, în lista de inventar este trecută şi această 
icoană la nr.216, separat de celelalte icoane: Icoana Maicii Domnului aurită şi înră- 
mată, care se estima la 180 mii lei. Este unicul obiect de valoare al mănăstirii, iar 
preţul lui echivala, raportat la acea vreme, cât 121 ha de pădure. 


Până la închiderea mănăstirii, se ştie despre icoană că se găsea în ambele biserici, 
conform anotimpului; în perioada caldă a anului icoana se afla în biserica de vară 
cu hramul „Sfântul mare mucenic Dimitrie”, iar iarna - în biserica de iarnă a 
„Naşterii Maicii Domnului", mângâind şi ajutând cu puterea ei cerească măicuţele 
şi surorile ce îi slujeau. Odată cu închiderea Mănăstirii Vărzăreşti, în 1959, încep şi 
peregrinările icoanei Maicii Domnului. 


Unica mângâiere pentru vieţuitoarele mănăstirii în această perioadă plină de încer- 
cări erau razele luminoase ce izvorau din chipul Maicii Domnului din icoana sa 
făcătoare de minuni. Ea le era arvuna în nădejdea unor timpuri mai bune, dar s-a 
dovedit că nu pentru multă vreme. 





Din „biografia" icoanei aflăm că în ziua în care au sosit camioanele să încarce 
odoarele mănăstirii pentru a fi transportate, două surori mai tari de fire (sora 
Alexandra şi sora Elisaveta) şi-au adunat tot curajul şi au intrat în biserică prin 
altar, fără a fi observate de nimeni. Au luat icoana Maicii Domnului și au dus-o în 
chilia surorii Elisaveta, care se afla în apropierea bisericii. Peste puţin timp sora 
Elisaveta s-a mutat cu traiul în sat, iar icoana a fost luată de sora (N) în chilia sa, 
unde se adunau maicile şi surorile şi se rugau Preacuratei. 


De era secetă, în ziua în care se făceau rugăciuni pentru ploaie în acea chilie, până 
seara ploua numaidecât. lar când ploaia ţinea prea mult timp, ele făceau rugăciuni 
pentru contenirea ei şi ploaia înceta. 


Intr-o noapte a anului 1977, în timpul cutremurului de pământ, maicile şi surorile 
au alergat la icoana Maicii Domnului şi mare le-a fost mirarea, când au văzut can- 
delele din faţa ei aprinse, nefiind aprinse mai înainte. Candelele s-au aprins de la 
sine. 


Minunile, prin care Maica Domnului le încredința pe maici că este cu ele, au 
încetat odată cu hotărârea surorii (N) de a da icoana unei rude de a ei, care era 
preot, sub pretextul de a fi protejată mai bine. Din acel moment începe adevărata 
peregrinare a icoanei. Zadarnică s-a dovedit a fi împotrivirea celorlalte maici de a 
nu da icoana şi de a priveghea la chilia surorii Alexandra, căci aceasta, văzând că 
nu poate scoate icoana din chilie ziua, pentru că era păzită de maici, a acoperit-o cu 
o pânză şi în toiul nopţii a dus-o la o maşină care aştepta mai la deal de mănăstire, 
lângă cimitir. 


Din acel moment sora (N) nu a mai primit în chilia ei pe nimeni pentru a ascunde 
fapta săvârşită. Însă ea nu a reuşit să ascundă aceasta de inimile simţitoare care 
locuiau prin apropiere. Celelalte vieţuitoare au început să o mustre pentru că a 
îndrăznit să dea comoara mănăstirii pe mâini străini, iar Maica Domnului i-a mu- 
strat pe cei care au scos-o din casa ei şi pe drum s-a produs un accident, în urma 
căruia părintele a rămas cu piciorul fracturat. Prea mare a fost hotărârea şi invar- 
toşarea inimii lor, căci nu au priceput lucrarea dumnezeiască. Când sora (N) a 
înţeles greşeala pe care o făcuse, era deja târziu, pentru că rudele ei refuzau să îna- 
poieze icoana mănăstirii. 


Acum, maicile chiar rămaseră „văduve" de orice mângâiere şi pribege într-o lume 
ostilă lor. Atât pe cât era posibil coborau la biserica parohială din vale unde înăl- 
țau rugile lor fierbinţi şi-şi plângeau amarul, mulţumind lui Dumnezeu şi pentru 
bucurii, şi pentru necazuri, zicând: Slavă Domnului pentru toate! 





Despre reîntoarcerea icoanei la Mănăstire putem oferi următoarele informaţii: în 
anul 1994 mănăstirea a fost oficial redeschisă. Obştea monahală începuse să 
crească. Surorile nou-venite la mănăstire au aflat istoria mănăstirii din amintirile 
maicilor bătrâne care mai trăiau. Nu se putea ca maicile, în povestirile lor, să evite 
a spune că mănăstirea deţinea o icoană făcătoare de minuni, unicul lucru pe care îl 
putuse salva şi care le-a fost luată într-un chip mişelesc şi despre care nu mai ştiau 
nimic de multă vreme. 


La auzul acestora, dar mai ales în situaţia de criză prin care trecea mănăstirea, 
aflarea icoanei era mai mult decât ceea ce putem înţelege prin „dorită înapoi aca- 
să". Deşi au început să caute icoana prin diferite metode după indicaţiile oferite de 
maicile bătrâne, zadarnică le-a fost căutarea, nimeni nu le-a putut da vreo infor- 
maţie corectă despre locul unde s-ar putea afla icoana. Totul era de nedescifrat 
omeneşte, până într-o zi când s-a petrecut marea minune - a sunat o rudă de-a 
surorii (N), anunțând că peste câteva zile va aduce o icoană a Maicii Domnului. 
Nimeni nu a bănuit că anume aceasta va fi icoana mult căutată. Aşa se face că la 11 
mai 1997 icoana a fost adusă înapoi la Mănăstirea Vărzăreşti de rudele părintelui 
Dumitru, cel care o luase cu maşina în toiul nopţii. 


Minunile săvârşite de Maica Domnului prin icoana sa sunt nenumărate. In cinstea 


ei, ca semn de mulțumire pentru darul oferit, obştea maicilor a alcătuit un acatist 
spre lauda prea curatului ei nume, în care se conţin şi unele stihuri ce se referă la 
peregrinarea icoanei. 


Prăznuirea icoanei se face anual în data de 17 mai, când are loc procesiunea cu 
icoana. 


Sursa: http://varzaresti.md/?page_id=103 





Istoria Mănăstirii Vărzăreşti 

Mănăstirea Vărzăreşti este ctitoria boierului Stan Vărzari, contemporan cu domni- 
torul Alexandru cel bun (1399-1432), care îşi făcuse faimă în ţară tocmai prin 
întemeierea şi sfinţirea acestei mănăstiri, care îi poartă numele. 


Nu se cunoaşte exact simțămintele care l-au determinat pe acest boier să înalțe un 
sfânt locaş, dar există, fără îndoială, o memorie anonimă cu izvoare ancestrale, 
având nuanţă folclorică, în răsfrângerile căreia acest eveniment s-a transfigurat 
hiperbolic, devenind legendă. 


Stan Vărzari nu era deloc un boier de nebăgat în seamă de domnitorul Alexandru 
cel bun, care, ori de câte ori trecea Prutul în lungile sale călătorii administrative sau 
pentru vânătorile de zimbri, urşi, căprioare şi mistreți în codrii Moldovei, nu uita să 
intre şi să ospăteze în casa acestui boier. 


În proprietatea acestuia ființau şi două cătune cu denumiri arhaice: Tăbăieşti şi 
Văscoaie, care stăteau în calea drumeţilor spre Cetatea Albă. Aşa se făcea că aceste 
două cătune serveau drept gazdă pentru primul popas făcut după trecerea Prutului. 





Mare trebuie să fi fost inima boierului Stan Vărzari, pentru că nu s-a gândit doar la 
cele trupeşti ale locuitorilor şi drumeţilor, ci şi la cele sufleteşti, fiind parcă cutre- 
murat de cuvântul evanghelic „Pentru că ce-i va folosi omului, dacă va câştiga 
lumea întreagă, iar sufletul său îl va pierde? Sau ce va da omul în schimb pentru 
sufletul său?” (Mt.16:26). 


Cutremurat de acest gând măreț, boierul începuse a se frământa pentru aflarea unui 
loc vrednic de a înălța un sfânt locaş. Şi „de acum o săptămână închegată boierul 
Stan Vărzari umbla abătut, frământat de gânduri. 

Un ţăran îndrăzni să-l întrebe: 
- Ce, cucoane, te roade vreo durere? 


În cele din urmă boierul se destăinui: 

- Mi s-a arătat mai ieri noapte în vis un înger ocrotitor, m-a luat de mână şi m-a suit 
pe colina cu nucari bătrâni, de la prisacă, şi mi-a arătat un izvoraş scâncind. „lată, 
vezi boiere, aici să înalți Mântuitorului nostru un locaş sfânt, ca să ai cu ce veni 
după pristăvire la poarta Raiului”. Şi mă gândesc când şi cum să aşez o mănăstire. 


- E un îndemn la fapte bune, boiere!, îl susținură mai mulți ţărani. 


- Dar care-i deosebirea dintre biserică şi mănăstire?, ţinu să se lămurească o 
țigancă mai vorbăreaţă. 


- Călugării şi frații, dați în slujbă la schit sau mănăstire, explică Stan Vărzari, n-au 
dreptul să lege cu muierile căsătorii, pe când preoţii de la biserici pot să-şi aibă 


familiile lor. 


- ŞI-1 bună, boiere, o asemenea treabă, să trăieşti o viaţă ca un pustnic?, prinse şi 
mai mult curaj aceeaşi ţigancă. 


- aste cum iaste, dar noi vom începe să zidim pe acest loc, scăldat de soare, o mă- 
năstire, pe puterile noastre, luminaţi de Cel de Sus, puse punct discuţiei moşierul. 


- Facă-se voia dumitale, boiere!, i s-au închinat cu plecăciune slugile. 


În curând carele trase de 2-3 perechi de boi începuseră să aducă din pădure bârne 
lungi şi drepte, nuiele, cuie de stejar şi corn. 





La sfinţirea mănăstirii au venit feţe bisericeşti din satele vecine, de la Huşi şi laşi, 
boieri de Divan de la Suceava, lume de pe lume. 


- Ai înălţat, frate Stan, o icoană a sufletului în codrii noştri!, îl bătu cu palma pe 
umeri vecinul de moşie boierul Şendrea. Fac danie mănăstirei livada de pruni din 
apropierea ei, stâna cu tot cu oi şi această pungă cu galbeni. 


Şendrea vântură aurul din săculeţul cusut din piele de căprioară şi adaugă: 
- Alexandru Vodă a făgăduit că în drum spre Cheşenăul Roşu de la Nistru îți va 
poposi la mănăstire. Deocamdată Măria sa ţi-a trimis voroave de laudă. 


După slujbă şi ospăţul dumnezeiesc câteva slugi au cerut învoirea boierului Vărzari 
ca să se facă fraţi şi călugări la mănăstire. 


- Îţi jurăm, mărite, că nu vei trage cu obrazul din pricina noastră”. 


Astfel, prin rânduială divină, ia funță prima mănăstire de pe malul stâng al Pru- 
tului. 
&&& 

Mănăstirea Vărzăreşti a început cu o bisericuţă de lemn, împrejmuită cu un gard 
împletit din nuiele şi o răstignire la poartă. lar ca proprietate avea prima danie 
făcută de boierul Şendrea: livada de pruni din apropiere, stâna cu oi şi o pungă cu 
galbeni. Aşa se explică de ce satul ce-i poartă numele - „Șendreni”, se extinde în 
podgoriile din preajma mănăstirii. 


Prima atestare documentară a Mănăstirii Vărzăreşti datează cu 25 aprilie 1420, 
data emiterii unui act de către Alexandru voievod, Domnul Ţării Moldovei, în ve- 
derea daniilor făcute lui Pan Vena vornicul pentru dreapta şi credincioasa lui 
slujbă: „Cu mila lui Dumnezeu, noi Alexandru voevod, Domnul Țării Moldovii, 
facem cunoscut şi cu această carte a noastră tuturor cari vor căuta la dânsa sau o 
vor auzi citindu-se, că această adevărată slugă şi credincios boer, pan Vena 
vornic a slujit mai înainte sfânt răposaţilor noştri înaintaşi, cu dreaptă şi cre- 
dincioasă slujbă cătră noi, l-am miluit cu osebita noastră milă şi i-am dat în Tara 
noastră a Moldovii satele, anume Corneştii şi Miclăuşeşti şi Lozova şi Săcărenii şi 
Dvorniceanii şi Dumeştii şi Țigăneştii şi Lavreştii şi Sadova şi Homiceştii. Toate 
acestea să-i fie de la noi uric cu tot venitul lor, lui şi copiilor lui şi nepoților lui şi 
strănepoților lui şi răstrănepoțţilor lui şi întregii seminţii a lui, cine se va alege mai 
de aproape nestri-cat niciodată în vecii vecilor. 





Iar hotarul acestor sate ce sânt pe Bucovăţ, începând de la mănăstirea lui Vărzar, 
pe deasupra prisăcii lui Acibcu, pe deasupra Gorodiştei, la vârful Lozovei, la 
podul lui Gârlanci, de la fântâna mică la fântâna cea mare, iar dela fântâna cea 
mare, pe deasupra la poiana Târnovsca, din poiana lui Chiprian, Molovatele lui la 
Bucovăţ, din lunca cea mică şi către Porosăci la gura Pituşcăi, la seliştea lui 
Tigomir, iar de la seliştea lui Tigomir pe deasupra Homiceştilor şi pe la obârşia 
Sadovei şi de la obârşia Sadovei, la gura Conelii, iar de la gura Conelii, pe 
deasupra la mănăstirea lui Vărzar. Şi în acest hotar să-şi întemeieze prisăci, câte 
va putea să-şi întemeieze şi îi întărim vechile hotare, pe unde au umblat din veac. 


(i, 


Și pentru mai bună întăritură tuturor celor de mai sus scrise, am poruncit slugii 
noastre, credinciosul pan Isaiea logofăt, să scrie şi să lege pecetea noastră, cătră 
această carte a noastră, 

În Suceava, în anul 6928 aprilie 25 zile.” 


Faptul că Mănăstirea lui Vărzari este menţionată de către domnitor ca punct de 
hotar în acest act ne determină să afirmăm că Mănăstirea Vărzăreşti, la acea dată, 
se bucura de o mare popularitate nu numai în rândul localnicilor, ci şi în rândul 
boierimii şi al domnitorului şi că era întemeiată cu mult mai înainte de data 
semnării acestui act. 


După cum am menţionat anterior, boierul Stan Vărzari ctitorise o mănăstire destul 
de modestă, cu o bisericuţă de lemn, fapt ce se întâmplă, adesea, celor care ard de 
nerăbdarea înălțării unui locaş sfânt. Până în 1770, mai multe mărturii despre 
această mănăstire şi referitor la organizarea ei, nu extistă. Nu putem aprecia nici 
hramul bisericuţei de lemn, nici povăţuitorul fraților adunaţi în obştea mănăstirii, 
nici felul vieţuirii: de sine sau chinovială, nici dacă s-a mai construit ceva între 
timp. Un singur lucru se ştie: în 1770, mănăstirea este refăcută, reconstruită, 
reînviată, după ce fusese pustiită de tătari de mai multe ori. Anul pustiuirii mă- 
năstirii de către tătari, de asemenea, nu este menţionat nicăieri, ceea ce ne 
determină să credem, având în vedere cursul istoriei Ţării Moldovei, că pustiirea 
mănăstirii e rezultatul mai multor tentative de jefuire şi tâlhărie dintre anii 1538- 
1770. 


După cele întâmplate, în anul 1770 preotul Vasile (Varlaam în călugărie) şi fecio- 
rul său Constantin Măcărescu, ridicat în rangul clerical de protopop, se apucară, 
ajutaţi de răzeşii şi ţăranii localnici, să reînvie mănăstirea lui Vărzari. Referitor la 
aceasta, un document păstrat în arhiva mănăstirii ce datează din 15 decembrie 





1820, emis sub nr. 56 de către Departamentul Exarhatului Chişinău, menţionează 
faptul că Varlaam Măcărescu este ctitorul Mănăstirii Vărzăreşti, iar lucrările de 
construcţie a bisericii sunt efectuate de maiorul loan Măcărescu şi fratele său Fio- 
dor, probabil rude ale acestui monah Varlaam. De această dată, mănăstirea nu a 
mai fost reconstruită pe propria ei temelie. Nu se ştie din ce motive, dar a fost stră- 
mutată pe un pisc viguros, numit Dealul Morilor, 3 km mai la sud de vechea 
aşezare. 


Abia în anul 1796 lucrările de reconstrucție a Mănăstirii lui Vărzari au fost finisate. 
Complexul monastic deținea o bisericuţă din lemn, acoperită cu şindrilă, aşezată pe 
o temelie de piatră, cu hramul Sfântul Dimitrie izvorâtorul de mir, nişte chilii din 
bârne şi scânduri pentru călugări, o clopotniţă cu două clopote - toate împrejmuite 
cu un gărduleţ josuţ de nuiele. Mănăstirea era înregistrată şi făcea ascultare de 
Exarhatul Mănăstirilor şi Schiturilor din ţinutul Orhei. 


Documentele de epocă atestă faptul că Stan (nu se are în vedere ctitorul mănăstirii 
Boierul Stan) şi fraţii Arteni şi Gavril Vărzari au dăruit mănăstirii, în 1801, moşia 
Vărzăreşti, pe care se afla mănăstirea. 


Mănăstirea lui Vărzari era recunoscută ca mănăstire de bărbaţi, însă ştiri privitor la 
stilul şi forma vieţii acestora nu se păstrează nicăieri. Am putea bănui că aici va fi 
existat o obşte călugărească organizată potrivit regulilor statornicite de vestiţii pă- 
rinţi ai monahismului sau va fi fost o viaţă călugărească „de sine”. Dar credem, 
alături de cercetătorii Istoriei Bisericii Ortodoxe Române, că aşezările călugăreşti 
din acel timp, care îşi duceau viaţa în cadrul formațiunilor teritoriale premoldave, 
erau modeste, doar nişte sihăstrii. Călugării vieţuiau de bună seamă idioritmic, în 
schituri construite din lemn, ascunse în poienile codrilor, în văi sau în munţi, având 
un orizont modest de cultură, mai mult populară, întreţinut de viaţa creştină. 


Un moment important în viaţa monahală din Mănăstirea Vărzăreşti a avut loc în 
anul 1815, când au fost strămutate aici monahiile de la schitul Cosăuţi. Din 1770, 
când s-a reînființat mănăstirea, până în 1815 obştea monahală a fost îndrumată de 
protopopul Constantin (1770-1800), egumenul loan (1800-1808) şi arhimandritul 
Victor (1808-1815), care a fost ultimul stareţ al fraţilor de aici. 


Din 1815 până în 1959, anul închiderii mănăstirii de către regimul comunist, mai- 
cile au fost povăţuite de către monahiile: Sinclitichia (1815-1817), Nazaria (1817- 
1819), Anisia (1819-1835), Tecla (1835-1860), Olga (1862-1865), egumena 
Olimpiada (1865-1881), Fevroma (1881-1888), Augustina (1888-1916), Evlalia 
(1916-1943) şi ultima stareță - monahia Platonida (1943-1959). 





Cel mai mare număr de vieţuitoare pe care l-a avut Mănăstirea Vărzăreşti a fost de 
135 de persoane în afară de stareță, în anul 1918. 


Printre activităţile remarcabile care s-au desfăşurat după stabilirea călugăriţelor în 
Mănăstirea lui Vărzari, perioada 1815-1959, se enumeră: construcţia unei biserici 
de piatră cu încălzire, în 1863-1868, lângă vechea biserică se începe construcția 
unei biserici de piatră, iar apoi un corp de chilii de lemn; toate fiind făcute doar cu 
ajutorul şi milostenia credincioşilor, biserica zidită din piatră va purta harmul 
„Naşterii Maicii Domnului”, schimbarea iconostaselor din ambele biserici, extin- 
derea bisericii cu hramul Sfântul Dimitrie, sporirea averii mănăstireşti, întărirea 
zidurilor mănăstireşti şi racordarea mănăstirii la apă curentă. Pe plan cultural şi 
misionar se nominalizează: înființarea unei şcoli de fete în anul 1904, înfiinţarea 
unui spital de caritate tot în acest răstimp, sponsorizarea Seminarului Teologic din 
Chişinău şi agape pentru oamenii nevoiaşi. 

Totul ar fi fost frumos şi bine, într-o prosperare şi înflorire continuă, dacă după 
război, nişte nătărăi botezați în bisericile noastre, dar care purtau la piept carnetele 
purpurii cu chipul chel al unui mare antihrist, nu şi-ar fi şters picioarele de sfintele 
icoane. Era cam pe la Duminica mare, în 1959, când podeorenii din Şendreni şi 
Vărzăreşti se adunaseră evlavioşi în faţa altarului, aduseseră cu ei colaci, lumânări 
şi cireşe coapte, dar slujba a fost întreruptă brutal, în mod batjocoritor, urmând 
apoi actele de jefuire. 


Din istoria Mănăstirii, păstrată şi transmisă prin viu grai, aflăm modul cum se 
împotriveau maicile şi surorile devastării nemiloase. Se zice că maicile au prins 
acel curaj mucenicesc de a apăra cu orice preţ biserica şi cele sfinte. Astfel, când 
camioanele ce erau încărcate deja cu podoabele bisericeşti trebuiau să se por- 
nească, maicile se puneau în genunchi în faţa maşinii într-un şir, vrând să răscum- 
pere cele sfinte cu propria lor viaţă. Când maşina era în dreptul unei maici su 
trecea de ea, aceasta alerga repede la sfârşitul rândului constituind un şir neîn- 
trerupt. Dar în cele din urmă s-a dovedit că teroarea comunistă era cu mult mai 
puternică decât împotrivirea lor. 


Biserica de vară „Sfântul Dimitrie” deveni în scurt timp depozit, iar cea de iarnă, 
cu hramul „Naşterea Maicii Domnului”, a fost transformată în club, unde triumfa 
desfrâul, demagogia şi minciuna. Cu timpul biserica „Naşterea Maicii Domnului” 
s-a ruinat, iar din biserica Sfântul Dimitrie au rămas doar zidurile, că-ţi venea să le 
plângi de milă. Chiliile au fost date şcolii primare pentru amenajarea a câtorva 
clase strâmte şi întunecoase. Bietele maici de la mănăstire au rămas doar cu 
sufletul lor neîntinat, rugându-se pentru barbari să le lumineze Dumnezeu min- 
ţile... Încă e bine că nu le-au luat şi toate chilioarele mici şi sărăcăcioase, care şi 
azi mai rezistă intemperiilor, încingând ca un brâu curtea mănăstirii. 


După trei decenii de devastare, numai vânturile mugeau pe vârfurile dealurilor, iar 
cupola bisericii abia se mai întrezărea printre scârțiitul bucăţilor de tablă ruginite, 
care abia se mai ţineau de „nervurile” cupolei. Numai după coastele abrupte ale 
dealurilor, zărind chiliile ruinate, puteai aprecia că a fost cândva o aşezare mo- 
nastică pe acest loc. Vântul din miază-noapte sufla peste poienile din împrejurimi, 
totodată agitând şi buruienile din curtea mănăstirii, care se întreceau crescând în 
înalțime. Totul era pustiu şi în paragină. Dacă voiai să te adăposteşti de aerul rece 
şi pătrunzător, o puteai face doar cu gândul, privind către Sfântul Altar, la copacul 
stufos care-şi adăpa seva în interiorul lui. Privind la pictura mai mult ştearsă de pe 
pereţii bisericii, la tencuiala care abia mai atârna şi la scările interioare, de care erai 
sigur că nu vor mai putea fi urcate vreodată - nu-ţi mai încolţea în inimă nici un 





sâmbure de nădejde, decât dacă priveai la pomul înverzit din Altar care îşi întindea 
viguros braţele sale, prefigurând, parcă, reînvierea acestui locaş. 


Atunci când nimeni nu se mai încumeta a crede că va exista o şansă de a scoate de 
sub ruini şi cenuşă Mănăstirea Vărzăreşti, parohul comunei Vărzăreşti, pe atunci 
preotul Vasile Plăcintă, îşi asumă responsabilitatea de a face primii paşi în vederea 
renașterii mănăstirii. 


Astfel, în 1990 Mănăstirea Vărzăreşti reînvie pentru a treia oară şi îşi deschide larg 
porțile pentru cei pe care Mântuitorul îi cheamă: „Veniţi la Mine toţi cei osteniţi şi 
împovăraţi şi Eu vă voi odihni pe voi” (Mt. 11:28). Primele lucrări de reconstrucţie 
a mănăstirii au fost începute de părintele Vasile Plăcintă împreună cu un grup de 
activişti şi credincioşi. Ulterior aceste lucrări au fost continuate de preotul Serghei 
Novac, numit paroh după decesul părintelui Vasile, care a supravegheat derularea 
lor până la numirea stareţei în 1994 - monahia Gheorghia (în lume Claudia 
Plăcintă). Din data numirii ei în funcţia de stareță, ea a preluat desfăşurarea active- 
tăților de reconstrucție a mănăstirii împreună cu egumenul Serafim Plăcintă, 
duhovnicul mănăstirii. 


Prima Liturghie în Mănăstirea Vărzăreşti, după devastarea comunistă, s-a săvârşit 
în anul 1995, în ziua hramului bisericii de vară, Sfântul Dimitrie. 


În anul 1997, Mănăstirea Vărzăreşti primeşte din nou întru ale sale locaşuri pe 
Impărăteasa Cerului şi a Pământului, care a fost dusă tâlhăreşte de la Mănăstire - 
icoana Maicii Domnului făcătoare de minuni, de la Mănăstirea Vărzăreşti. 


Tot în acest an se construieşte corpul de chilii pentru maici prin aportul adus de 
credincioşii din ţinutul Cernăuţi, unde au fost trimise două monahii pentru colectă 
în acest scop. 


Lucrările strict necesare pentru a se putea sluji în mănăstire s-au finisat în anul 
2000. In ziua prăznuirii Sfântului Dimitrie, Mănăstirea a fost târnosită. 


Biserica de iarnă cu hramul „Naşterea Maicii Domnului” a fost demolată până la 
temelie, iar reconstrucția ei nu a mai fost posibilă. Tot ce s-a mai păstrat referitor la 


ea este proiectul care se păstrează în arhiva mănăstirii şi poze în stadiul de ruină. 


Din activităţile recente desfăşurate se enumără: 


În anul 2007 s-a început pictura mănăstirii. 





În 2008 a fost demolat un corp de chilii vechi cu intenţia de a construi un hotel 
pentru pelerini și ateliere. Celelalte căsuțe vechi, care au servit ca şi chilii, mai sunt 
încă locuite de maicile bătrâne, deşi se află într-o stare rea. 


La 31 decembrie 2008 a avut loc un incendiu, care a afectat un corp de chilii. 


În primăvara anului 2009 s-a finisat pictarea altarului. 


În ceea ce priveşte gospodăria mănăstirească, precizăm că în anul 1995 a fost con- 
struit primul grajd şi prima stână a mănăstirii, unde, din mila creştinilor, s-au 
adunat 10 vite şi 85 de oi. 


Având în vedere faptul că mănăstirea e poziționată pe vârful dealului, ea era lipsită 
de apă. Despre vechiul apeduct nici nu s-a mai pomenit. Aşa că a fost nevoie de a 
se realiza unul nou, cu o lungime de 3 km, lucrare care s-a efectuat în anii 1998- 
1999. 


În anul 1996, Mănăstirea a fost unită la reţeaua telefonică. Tot ce s-a menţionat pâ- 
nă acum s-a realizat doar cu ajutorul creştinilor. 


Referitor la proprietatea mănăstirii, menţionăm că în anul 1995 au fost înapoiate 
mănăstirii 7 ha de pământ, cel mai îndepărtat, de la hotarul cu satul Vărzăreşti şi 
cel mai de proastă calitate. Pentru aceasta Mănăstirea a fost nevoită să-l schimbe 
de două ori, până când a rămas cu pădurea de pe vârful dealului. 


Martoră oculară a istoriei zbuciumate a poporului cuprins între albele celor două 
fluvii, Mănăstirea Vărzăreşti a fost, este şi va fi solul Ortodoxiei pe meleagurile 
moldave, spaţiu al liniştii şi singurătăţii, un popas în călătoria spre drumul regăsirii 
cu sine însuşi şi cu Ziditorul nostru - Dumnezeu. 

Mănăstirea „Naşterea Maicii Domnului” Vărzăreşti 


Mănăstirea de maici cu hramul ” Naşterea Maicii Domnului” 
Stareţa mănăstirii - egumena Gheorghia (Claudia Plăcintă) 
Adresa: Mănăstirea ” Naşterea Maicii Domnului” 

s. Vărzăreşti, r-n. Nisporei,; 

Republica Moldova 

MD-6439 


E- mail: manastirea Qvarzaresti.md 


Site: varzaresti.md 





Traseu: Mănăstirea Vărzăreşti este situată la 70 km de or. Chişinău, lângă satul 
Vărzăreşti din r-nul Nisporeni, şi la 32 km faţă de cea mai apropiată gară - Bu- 
covăţ. Accesul la mănăstire pentru pelerini şi vizitatori se poate face prin cele două 
artere care leagă mănăstirea de capitala ţării: o şosea care şerpuieşte pe vale, prin 
Străşeni şi Vorniceni spre Nisporeni, iar alta, şoseaua Poltava, ce străbate Codrii, 
ocolind mănăstirile Condriţa, Căpriana şi Hîncu. 


Cea mai veche vatră de rugăciune din spaţiul dintre Nistru şi Prut, ctitorie a boie- 
rului Stan Vărzari, Mănăstirea Vărzăreşti este atestată documentar la 25 aprilie 
1420 într-un act emis de către Alexandru voevod (aprilie 1399 - ianuarie 1432), 
Domnul "Ţării Moldovei, în vederea daniilor făcute lui Pan Vena vornicul, pentru 
dreapta şi credincioasa lui slujbă. 


Deşi este pomenită numai la această dată, Mănăstirea Vărzăreşti a fost întemeiată 
cu mult mai înainte de data semnării acestui act, din considerentul că era destul de 
populară la acea vreme, din moment ce a servit drept punct de reper pentru trasarea 
hotarelor moşiereşti. 


Mănăstirea este situată la 70 km de or. Chişinău, lângă satul Varzăreşti din r-nul 
Nisporeni, şi la 32 km faţă de cea mai apropiată gară - Bucovăţ. 


Complexul monastic de la Vărzăreşti are o planificare deschisă şi lejeră. Pe un so- 
clu consolidat cu contraforturi joase şi masive se înalță biserica principală cu 
hramul „Sfântul Dimitrie”, în partea nordică şi cea estică a bisericii sunt situate 
chiliile, asemănătoare caselor de locuit. 


Arhitectura mănăstirii respectă arhitectura tradiţională moldovenească, combinată 
cu elemente ale clasicismului tardiv. Formele clasicizante sunt cele ce determină 
aspectul arhitectural şi artistic al bisericii. Ea are o lungime de 27 m şi o lăţime de 
ll m. 


Până în prezent a fost restaurată biserica Sfântul Dimitrie (în interior încă nu sunt 
fina-lizate toate lucrările de restaurare, se lucrează la pictură). A fost construit un 
bloc locativ pentru maici, dotat cu bucătărie, trapeză, brutărie, prescurărie şi 
croitorie, care la momentul actual se află în reconstrucţie. 


Acum obştea mănăstirii Vărzăreşti întruneşte 12 monahii, 2 maici-rasofoare şi 25 
de ascultătoare, stareță - egumena Gheorghia (Claudia Plăcintă), duhovnic Arhim. 
Serafim Plăcintă şi 2 părinți slujitori. 





Mănăstirea este amplasată pe un loc deosebit de pitoresc - o colină înaltă (una 
dintre cele mai mari altitudini ale ţării: 391 m), cu o vegetaţie abundentă. Este 
zidită la 3 km mai spre sud faţă de vechea aşezare, având şi deschidere spre sat. 


Pitorescul ansamblului se datorează mai ales faptului că mănăstirea este amplasată 
pe un loc ridicat (satul fiind situat în vale), care accentuează dominanta ei verticală. 


Astfel, mănăstirea poate fi observată de la distanţă, fapt ce constituie un stimulent 
psihologic pentru credincioşi. Deschiderea mănăstirii spre sat relevă dubla misiune 
pe care a avut-o aceasta de-a lungul timpului, mai întâi cea istorică - rolul de fortă- 
reaţă, fiind clopotul protector al ținutului Lăpuşnei, şi cea spirituală - prin care s-a 
împletit credinţa străbună cu destinul neamului. 


Deşi, oarecum, retrasă de văzul lumii, accesul la mănăstire pentru pelerini şi vizita- 
tori se poate face prin cele două artere care leagă mănăstirea de capitala ţării: o 
şosea care şerpuieşte pe vale, prin Străşeni şi Vorniceni spre Nisporeni, iar alta ce 
străbate pădurile pitoreşti de pe dealuri, ocolind Mănăstirile Condriţa, Căpriana şi 
Hâncu. 


Printre mănăstirile Republicii Moldova, Mănăstirea Vărzăreşti este unică prin 
faptul că păstrează vie amintirea şi spiritul vremurilor trecute: prin chiliile con- 
struite la sfârşitul sec. XIX - începutul sec. XX, care, deşi se află într-o stare deplo- 
rabilă, stau mărturie de trecerea grăbită a timpului spre veşnicie. 


Mănăstirea Vărzăreşti este un punct de atracție nu numai prin faptul că este cea 
mai veche mănăstire din spaţiul basarabean şi că menţine un duh de sihăstrie, chiar 
dacă se află în apropiere de sat, dar şi din motivul că găzduieşte sub ale sale bolți 
icoana făcătoare de minuni a Maicii Domnului, cunoscută sub numele „de la 
Vărzăreşti”, o părticică din lemnul Sfintei Cruci, precum şi multe părticele de 
moaşte ale sfinților care, prin prezenţa lor, îndeamnă atât vieţuitoarele din mă- 
năstire, cât şi pelerinii credincioşi să păstreze duhul trăirii autentice a vieţii întru 
Hristos. 


Vezi istoria şi acatistul în cinstea icoanei făcătoare de minuni de la Mănăstirea 
Vărzăreşti: 
https://www.nouagalilee.info/2011/03/acatistul-maicii-domnului-in-cinstea-icoanei- 
facatoare-de-minuni-de-la-manastirea-varzaresti/ 


Pe teritoriul mănăstirii se află o biserică şi un paraclis: 
- biserica cu hramul „Sfîntul mare mucenic Dimitrie”; 





- paraclis cu hramul ” Naşterea Maicii Domnului”. 

Sfinţenii: 

În mănăstire se află: 

Icoana făcătoare de minuni a Maicii Domnului de la Vărzăreşti în chivot de lemn. 


Părticele de moaşte a mai multor sfinţi: 
Sfântul ierarh Nicolae, făcătorul de minuni din Mira Lichiei; 
Sfântul ierarh Ambrozie al Mediolanului; 
Sfântul ierarh Stelian; 
Sfântul mare mucenic Gheorghe, purtătorul de biruinţă; 
Sfântul mare mucenic Dimitrie, izvorâtorul de mir; 
Sfântul mare mucenic şi tămăduitor Pantelimon; 
Sfântul mare mucenic Mercurie; 
Sfânta întâia muceniţă şi întocmai cu apostolii Tecla; 
Sfântul mare mucenic Dionisie al Mediolanului; 
Sfântul mucenic Antim al Nicomidiei; 
Sfântul cuvios Ambrozie de la Optina; 
Sfinții cuvioşi părinți de la Optina: Moise, Antonie, Macarie, Leonid, Ila- 
rion, Anatolie, Isachie, losif, Varsanufie, Anatolie, Nectarie; 
Sfântul cuvios Serafim de la Sarov; 
Sfinţii cuvioşi lov şi Amfilofie de la Poceaev; 
Sfântul cuvios Alexie din Carpaţii Rusiei; 
Sfântul cuvios Moise ungurul de la Pecerska; 
Sfântul cuvios Ilona de la Kiev; 
Sfântul cuvios Teofil cel nebun pentru Hristos de la Kiev; 
Sfântul cuvios Alexie de la Kiev; 
Sfântul cuvios "Teoctist; 
Sfinţii cuvioşi părinţi ucişi în Sinai şi Rait; 
Fericita maică Matrona de la Moscova. 

